Papersnake/gushiwen huggingface dataset:
幽居
陆游（宋代）

穷老苦畏事，雅意在丘壑；结茆镜湖上，卒岁安寂寞。
有门常嬾开，壁间挂双屩。
犹恨未远人，静夜闻城角。
和仁仲春日十绝
胡寅（宋代）

雨细云轻隐隐雷，东君行乐正徘徊。
欲教游客留连醉，须放名花次第开。
陆行过草萍驿五言绝句二首 其一
饶与龄（明代）

雨湿狐裘逗，鞭扬马足忙。亦知煖阁好，帝里旅怀长。
和林择之凤凰山韵
朱熹（宋代）

木落髻鬟拥，湖平妆镜空。荒亡馀旧事，惨澹只悲风。

兴发千山里，诗成一笑中。诸君莫惆怅，吾道固当穷。
简赵十诸友 其三
韩淲（宋代）

臭味薰与莸，意气金与石。惟可以忘年，庶可以忘夕。

投非胶漆坚，抱有冰炭厄。深怜眼终青，未厌发已白。
送锺离秀才往越州
晁说之（宋代）

客游会稽去，惜哉无镜湖。
云迷神禹庙，鸦护季真居。
五字君诗费，千秋我恨除。
寄来休草草，涕洎忆皇都。
九日山园小宴取五柳公采菊东篱下为韵赋诗侑觞 其三
段克己（宋代）

风雨山城暮，黄花自满丛。幽怀若为写，正要玉西东。
长安还至方山怆然自伤诗
沈炯（南北朝）

秦军坑赵卒，遂有一人生。虽还旧乡里，危心曾未平。

淮源比桐柏，方山似削成。犹疑屯虏骑，尚畏值胡兵。

空村馀拱木，废邑有颓城。旧识既已尽，新知皆异名。

百年三万日，处处此伤情。
春思
韩淲（宋代）

春向深时花未多，柳浓桃淡欲如何。篱根山雪风犹力，屋角林如日欠和。

徒有爱闲常自惜，岂无好事略相过。得朋便若开心眼，芳绿韶红两荡摩。
拒霜
陆游（宋代）

满庭黄叶舞西风，天地方收肃杀功。
何事独蒙青女力，墙头催放数苞红。
报晖庵
吕本中（宋代）

寸草仰生活，春晖常照临。不知欲报德，何以见此心。

江汉有时竭，此心无浅深。魏氏有令德，传家非独今。

结庵在山阿，日瞻松柏林。仁风被远迹，猛兽不敢侵。

令子守直道，意往无崎嵚。遂令此乡人，得闻金玉音。

我行时序晚，回望西山岑。延领长太息，聊为纯孝吟。
建炎丞相成国吕忠穆公退老堂诗 其三
汪伯彦（宋代）

燕南三世识非罴，谋策江淮见吐奇。千载五龙扶日毂，十年两吐各天涯。

知公卜筑聊如此，嗟我求田昧所之。遥想园亭宾客会，梦飞胡蝶到芳帷。
柳絮二首 其一
冯舒（清代）

不著根株到处生，飘为飞雪落为萍。江流看取千寻阔，占尽还应剩一泓。
寿傅守
释若芬（宋代）

宁武堂中白日长，公庭讼息炷炉香。
禅床不作蛾眉梦，一枕清风到寿乡。
岁晚书事十首
刘克庄（宋代）

门冷如冰尽不妨，由来富贵属苍苍。
谁能却学痴儿女，深夜潜烧祭灶香。
七夕夕直
管世铭（清代）

行庐山色暝，七夕夕郎归。引手明河近，回瞻列宿稀。

新凉生禁树，余曝入宫衣。天巧宜频乞，惟于宦路非。
宝林院五松
杨杰（宋代）

葛洪井上两三株，不与孤秦作大夫。借问东山岁寒木，得无羞见水西无。
南歌子 和惜轩韵
张振（明代）

镇日熏香坐，凝妆悄倚栏。东风也自不曾闲。吹得花开花绽、又吹残。

叶底莺声滑，梁间燕语蛮。十分心事说应难。只是背人尝把、泪珠弹。
荥泽驿阻雪
晃冲之（宋代）

去年冬不雪，今雪太匆匆。
轻薄愁兼雨，欹斜怯受风。
雁依寒浦静，鸦噪暮林空。
憔悴西征客，惟应白发同。
官仓鼠
曹邺（唐代）

官仓老鼠大如斗，见人开仓亦不走。
健儿无粮百姓饥，谁遣朝朝入君口。
题金华王山甫吟稿
刘克庄（宋代）

载贽来相觅，挑灯读失惊。
尊公王逸少，外祖郑康成。
子壮堪传嫡，吾衰浪得名。
江湖有公论，不必问钟嵘。
颂古三十一首
释安永（宋代）

三度扣关转不开，赤手迢迢空往来。
忽然业镜百杂碎，始觉从前满面灰。
挟文薛君自赋五首克己读书安贫择交训子为题
程公许（宋代）

静得山林趣，间知日月长。
肖风披竹素，小雨润芸香。
外饰谢文绣，饥餐须稻粱。
人生有同嗜，只此绝难忘。
偈颂一百四十一首
释师范（宋代）

一止一切止，一动一切动。
入荒田不拣，信手拈来用。
昨日有人从西川来，却得江东信。
说道赵州亲见老南泉，镇州萝卜三斤重。
五十篇 其二
冯梦祯（明代）

吾土饶山水，卜筑面清池。清池曲且广，高杨夹路垂。

层楼贮图史，密室藏姜姬。出门即湖山，兴到惟所之。

偶然值兰交，谈谑或忘归。人生行乐耳，须富贵何时。
南柯子
陈舜翁（宋代）

德祖家珍熟，钱塘五月中。碧梧桐盖翠筠笼。倾向水晶盘内、斗尝空。绛粟成团小，清甜笑蜜浓。微酸犹解惨人容。最是玉纤拈处、染轻红。
咸淳庚午冬大雪遗安抚潜侍郎
贾似道（宋代）

玉立堂堂君子林，由来彦圣好于心。
时和定是占书岁，贤居奚须更难任。
上瑞以人夸自昔，太平有象适当今。
莫令一片花飞却，留取春光到绿荫。
再用前韵
曾惇（宋代）

危观干霄百尺开，海山罗列似东莱。
鸟飞千里暮天碧，云断半东新月来。
报答风光伤晼晚，扶持欢事小徘徊。
一春准拟留君醉，翡翠罗衫窄窄裁。
风入松 轻舟
黄永（清代）

垂杨低映朩兰船。水色碧于烟。乍晴乍雨垂杨外，倩双鬟、试卷晶帘。

人道鸱夷归去，五湖风景依然。

生平壮志不须怜。此意阿谁边。前携宾客中间我，后还携、舞袖歌弦。

恨少轻舟两个，羞他富贵神仙。
寄题洛南
王禹称（宋代）

多羡新楼上，公馀写望闲。数峰迷华岳，一面是商山。

棋暗幽云过，檐喧宿鸟还。万重苍翠里，百尺泬寥间。

岚破分樵径，沙明认钓湾。望秦晴矗矗，清洛夜潺潺。

平远长安道，微茫函谷关。吟哦生古意，图画寄朝班。

何日随高步，乘秋豁病颜。销忧吾祖事，会待共跻攀。
无题三首 其三
杨亿（宋代）

满天飞絮罥游丝，扣砌苔钱晦履綦。北渚自应流怨泪，东邻谁履效颦眉。

嫦娥桂独成幽恨，素女弦多有剩悲。几夕空机愁促杼，银河休问报章迟。
卜算子（即席奉女兄寿）
李处全（宋代）

芍药斗新妆，杨柳飞轻雪。著意留连不放春，已向东皇说。

况是谪仙家，自有长生诀。方士呼来借玉蟾，要吸杯中月。
嵇留山寄观骚注参证诗以纪之
范承谟（清代）

《怀沙》匿奇迹，忠彰道未扬。抑郁千载间，兰蕙隐华芳。

值兹抑覆初，哲人罹危疆。冥会著《远游》，汨罗忽翱翔。

浩浩水无垠，莽莽云俱苍。应知素心人，掩涕不可将。
移花
陈傅良（宋代）

樱柳初无素与蛮，可将何物伴身閒。
欲栽花木千余本，但候春风还未还。
夏日过赵凡夫定山别业 其一
邓云霄（明代）

宦海嗟无岸，名山别有春。遥从栖隐处，再觅姓庞人。

野鸟时窥客，幽花不笑贫。坐邻支遁宅，今古并劳尘。
郯城任侍御东庄八景 其二 蜡台晴望
林光（明代）

边村旧筑一台牢，骋望堪来月几遭。苍耳径回祠庙古，鹁鸠声引白云高。

晴峰点点纡屏画，旷野微微涌翠涛。一度登临一吟弄，主人诗笔已降骚。
读文信公仙岩祠集焚吊 其二
徐渭（明代）

山翁伏腊竞鸡豚，海舶针罗失晓昏。六尺托孤俱赵氏，一宵投王得公孙。

波涛解逐旌旗走，岩洞宁无气魄存。安得扶邛亲一拜，百花如锦醉山门。
杜子野惠来禽内碧桃谢以一绝
徐鹿卿（宋代）

五色云笺到冷曹，更将果实饱诗饕。便应谱入来禽内，青李刊除着碧桃。
贫居即事
陆游（宋代）

米竭炊烟静，村深客屦稀。
庭除荒宿莽，篱落带斜晖。
风恶披书卷，鸥驯傍钓矶。
邻家殊耐久，相伴荷锄归。
珊瑚花
郭印（宋代）

彼美珊瑚树，扶疏着绛英。
佳名为世重，贵相亦天生。
日里颜尤耐，人来眼目明。
贫家还有此，玉石谩夸争。
句
宋景瞻（宋代）

可怜万里南飞翼，肯向霜林借一枝。
婆罗门
佚名（宋代）

江南地暖，数枝先得岭头春。分付似、翦玉裁冰。素质偏怜匀澹，羞杀寿阳人。算多情留意，偏在东君。
暗香旋生。对澹月与黄昏。寂寞谁家院宇，斜掩重门。墙头半开，却望雕鞍无故人。断肠处、容易飘零。
游石鼓待胡六岩不至
潘勖（明代）

相候一何久，相望空有心。行知青盖远，望入紫微深。

窈静依寒壑，踟蹰立午阴。长歌击石鼓，激烈有馀音。
题凤凰寺
黄公度（宋代）

一代衣冠霸业休，半山金碧梵宫留。
伤心废宅松榆老，满目寒塘菡萏秋。
马鬣未平馀葬地，蛾眉不见但妆楼。
凭高欲问豪华事，耆旧无人僧白头。
水调歌头 张太博方送别壁津楼再赋 即席和
魏了翁（宋代）

舣棹汉嘉口，更尽渭城杯。凌云山色，似为行客苦伤怀。

横出半天烟雨，锁定一川风景，未放客船开。想见此楼上，阅尽蜀人才。

山猿鹤，江鸥鹭，亦相猜。滔滔日夜东注，全璧几人回。

客亦莞然成笑，多少醉生梦死，转首总成埃。信屈四时耳，寒暑往还来。
王敦城
张伯玉（宋代）

晋氏开霸图，潜飞入坚壁。梦日有馀祥，留鞭无旧迹。

虽矜钱凤计，终堕太真策。不作忠良臣，高城有何益。
喜莘野尹茂才得子次易坡川韵
区元晋（明代）

五马旋归六载时，见君还喜见佳儿。名家已徵河东瑞，老子何佳醉后诗。

抱向席边声可辩，指当屏上字应知。看看自是鸣冈凤，愿际文明上玉墀。
谒武侯道中 其一
邹浩（宋代）

万株桑柘拥江城，中有梅花独自清。不近樽罍免攀折，会须结实助和羹。
贤者之孝二百四十首·江淹
林同（宋代）

卖薪图养母，何许得貂蝉。
知在采薪处，庸非吉兆然。
送刘贡父悴海陵
释了元（宋代）

吾侪客京师，晨夕厌欢聒。僦舍八九椽，郁溽增烦渴。

有如辙中鱼，噞喁不可活。百鸟趋高门，䟃𧽼互挥喝。

论辩苦难裁，气焰欻相夺。所丧或捐躯，所得未易撮。

我闻江湖间，连山翠如抹。山下走沧波，山巅富松栝。

凫鸭乱菰蒲，鱼鼋聚坡堨。世事剧飞电，人生真漂沫。

谁其违乐游，而此卷颦额。君直秘书阁，日趋黄金闼。

忽思云水行，飘然谁能遏。朝出都门东，襟胸迥披豁。

放舟下淮楚，天地顿空阔。莫苦道路难，暑令恍已末。

君看日月疾，俯仰换裘葛。无谓监州微，孔孟犹短褐。

时来发光华，春阳奋枯蘖。惟君饱才术，流辈服颖脱。

早作归朝期，岂学弦与筈。
忆秦娥（若无置酒朝元亭，师厚同饮作）
朱敦儒（宋代）

西江碧。江亭夜燕天涯客。天涯客。一杯相属，此夕何夕。

烛残花冷歌声急。秦关汉苑无消息。无消息。戍楼吹角，故人难得。
壬申仲秋与东观曝书之会谨赋五言四韵律诗一首
孔武仲（宋代）

秋风解烦暑，尊俎可从容。尽会青云士，来游群玉峰。

琅函窥一一，金钥发重重。四库传观喜，惟应吏困供。
赠唐济武 其二
冯溥（清代）

篱菊花繁九月秋，去年有客赋同游。文章海内无双手，公望词同最上头。

狎主齐盟邻友在，朅来燕市酒徒留。蜀笺欲买三千叶，钞取新诗慰老眸。
对酒歌
张元凯（明代）

宇宙自万古，人寿无百年。我生之前漫无纪，我生之后殊杳然。

中间百年何太促，始觉人世徒堪怜。况乃寰区受羁束，曷能蓬海求神仙。

幸有金阊醇酎美，一斛不直三千钱。沽来快饮日不竭，赖兹薄禄如流泉。

清者可中圣，浊者可中贤。伯雅或在后，季雅或在前。

公荣不择侪辈饮，季伦欲就邻家眠。君不见花开枝上何娟娟，春风吹落随寒烟。

又不见云行空外百态妍，须臾散尽苍旻天。玉山常倾倒，桑田任播迁。

胸臆从教块垒散，形神自尔魁梧全。一日可兼十日饮，百岁能当寿一千。

始信壶中有日月，不与人世同弃捐。沉冥至理久自悟，糟丘为我生青莲。
蔡子强挽章
刘子翚（宋代）

擢秀词林少也奇，星轺荣耀更分麾。
世传清德名方盛，生不长年理可疑。
苏晋逃禅心淡泊。孔融好客酒淋漓。
眼看玉树埋尘土，零落交游我独悲。
海陵杂兴八首 其三
吕本中（宋代）

诸老今无恙，秋来数寄声。尚能无事饮，犹胜不平鸣。

行李虚长铗，生涯共短檠。江湖日在眼，恐负白鸥盟。
泗州第一山追和米南宫韵
唐之淳（明代）

书画船从此地还，云霞草木尽毫间。江淮多少名山水，此是君家第一山。
渔歌子 其二
孙光宪（五代）

泛流萤，明又灭，夜凉水冷东湾阔。风浩浩，笛寥寥，万顷金波重叠。

杜若洲，香郁烈，一声宿雁霜时节。经霅水，过松江，尽属侬家日月。
归画行
程梦星（清代）

百事过眼如云烟，山林钟鼎皆随缘。一生爱画入骨髓，得丧未免情萦牵。

南田草衣赵昌笔，变格忽复穷山川。公孙大娘舞剑器，出自纤手尤轻妍。

我初得之我好友，换马但恨无婵娟。牙签付与那顾惜，一时好事人争传。

归来几案共晨夕，炉香茗椀相周旋。从来怀宝动遭忌，鼠辈讵肯留青毡。

贯休吝未舍莲花，长康痴乃空桓玄。今年令节值首夏，马君招我城西偏。

苇间延缘逐渔钓，沽酒不惜青铜钱。晚朝过雨鸭头绿，夕阳挂岫胭脂鲜。

抚景忆画忽太息，南田故物来当前。马君闻之叩始末，事有缺陷犹能全。

为言前年适买得，归我并不烦陈编。亡羊失马情顿异，喜跃几落红桥船。

秦庭忍弃连城璧，齐人竟返龟阴田。物情别后见更好，况复友谊同缠绵。

丈夫一饭亦有报，我穷报德惟诗篇。缅怀寓意不留意，珊瑚铁网终弃捐。

宣和之谱空想象，古今一吷浮云然。忘情太上不可到，去来无往参枯禅。
与逸叟慎图诸君分题夜咏既成复叠前韵
郑国藩（清代）

曾持布鼓过雷门，讲艺金山斗夕曛。韵险翻惊新意出，夜阑未许议围分。

搜神博识推干宝，覆瓿文名陋子云。怪底辋川徒袖手，骊黄一顾已空群。
四恩岩
李埴（宋代）

疲筇扪石上，大野俯栏窥。
洞穴通诸顶，泉流接两地。
漫兴九首 其二
郭翼（元代）

广平梅词吐清婉，惠连《雪赋》映婵娟。况有文章兼二美，吕家亭子得无传。
欲至浙江送子寔闻潮早不果行小诗寄别
卫泾（宋代）

尊酒清江欲语离，事多八九苦参差。
飞潮更捲征帆急，尽作西窗去后思。
次韵程判院喜雪
许及之（宋代）

帝心端与天心合，务本先农斥浮末。冬温祷雪响交孚，急霰先声如撒泼。

献花女儿弄璿玑，剪裁楚水烦湘妃。东郭先生不敢出，南枝乌鹊空惊飞。

高卧从教深没屋，此是天工真雨粟。但愿四海大有年，无田可耕宁己独。

诗翁爱日亲年高，时时梦里见三刀。男儿盍洎千钟养，蹴踏起舞听鸡号。

勋业欺人头易雪，化工于汝难私燮。满酌长歌白雪吟，下里阳春讵有别。
慰元经
田娟娟（明代）

碧玉杯中琥珀光，灯前把劝阮家郎。
不须苦忆人间世，万树桃花即故乡。
高士咏。陶征君
吴筠（唐代）

吾重陶渊明，达生知止足。怡情在樽酒，此外无所欲。

彭泽非我荣，折腰信为辱。归来北窗下，复采东篱菊。
李太常伯华江上草堂雪夜出妓弹琵琶
吕时臣（明代）

北风吹雪昼易昏，树深竹密江上村。红灯照席不知夜，忽有远客惊叩门。

系马登堂不问姓，不顾傍人即坐定。座中举目皆英豪，主人呼出郑樱桃。

红丝袅地毾鶄暖，帘额纷香落凤毛。大小忽雷手中出，须臾翻作郁轮袍。

媚脸斜凝新病眼，一曲低回黄金槽。众客闻之各掩泪，浔阳此夜我先醉。

天涯海角用此心，古人意气轻黄金。瞥然上马出门去，酒酣寒极天将曙。
汉武
王安石（宋代）

壮士悲歌出塞频，中原萧瑟半无人。
君王不负长陵约，直欲功成赏汉臣。
高凉杂诗十首 其七 阳江道中望海上诸山
郑学醇（明代）

立马遥看澹复浓，青天半插玉芙蓉。来时烟雨归晴暖，尽出东南几百峰。
送朱世英 其三
谢逸（宋代）

短褐登门每自惭，仅同太史滞周南。沈迷晚学三无漏，懒慢长疑七不堪。

平日漫悬高士榻，此行应共德公谈。他年解组归来日，尚许南荣见老聃。
觉衰
柳宗元（唐代）

久知老会至，不谓便见侵。
今年宜未衰，稍已来相寻。
齿疏发就种，奔走力不任。
咄此可奈何，未必伤我心。
彭聃安在哉？周孔亦已沉。
古称寿圣人，曾不留至今。
但愿得美酒，朋友常共斟。
是时春向暮，桃李生繁阴。
日照天正绿，杳杳归鸿吟。
出门呼所亲，扶杖登西林。
高歌足自快，商颂有遗音。
梅花集句 其六十五
李龏（金朝）

瘦倚疏篁半出墙，几多深意断人肠。不如醉里风吹尽，踏作花泥透脚香。
韩子温母秦国太夫人挽诗
蔡戡（宋代）

八座太夫人，疏封大国秦。
酂侯仍有子，陶母不忧贫。
四纪恩光渥，三朝锡赉频。
哀荣极终始，当代更谁伦。
和象之同孔宁极游石桥且简宁极
韩维（宋代）

春风杖藜客，同到石桥边。
引袖披云木，携樽俯涧泉。
岩花聊彩摘，野器不雕镌。
俯仰元和内，熙恬太古前。
草心柔可绾，蒲叶密于编。
涧麀来窥坐，沙鸥不改眠。
蒙蒙桃李雨，幂幂薜萝烟。
舞类雩祠日，吟非楚泽年。
鱼跳闻急管，鸟语似幺弦。
紫翠羞薇蕨，清香袭蕙荃。
乱流时揭厉，微迳巧索穿。
德义心诚服，山林性所便。
敢令然诺负，直以事为牵。
圯下履终跪，溱边裳且褰。
春醪可益酿，况有帛戋戋。
老病相仍以诗自解
白居易（唐代）

荣枯忧喜与彭殇，都是人间戏一场。虫臂鼠肝犹不怪，

鸡肤鹤发复何伤。昨因风发甘长往，今遇阳和又小康。

还似远行装束了，迟回且住亦何妨。
玲珑石
成鹫（清代）

八面玲珑，四楞著地。何须点头，心空及第。
登楼
周玉如（明代）

凭阑一望白云重，松竹萧森裛露浓。
树外连漓流不断，依稀如听秣陵钟。
暮春新霁王瀛州杨海鹤张信我见访
丁之贤（清代）

晓气岚光欲湿衣，柴门独立趁晴晖。桑林风暖鸠声急，芹径泥融燕影微。

半亩绿阴怜树合，一帘红雨惜花飞。颓然拚醉邻家酒，稚子新挑菜甲肥。
行香子 花朝
张瑛（唐代）

雪霁瑶台。日暖瑶台。好时光、畅我心怀。一般造化，几样安排。

见我花敛，梅花落，杏花开。

才过东阶。又转西阶。湘帘外、再四徘徊。满园春闹，谁做诗媒。

有蝶儿舞，莺儿唤，燕儿来。
翁承事挽词五首 其一
陈渊（宋代）

徐行直视日如愚，律己齐家尽可书。九十一年由砥道，肯令荆棘敝衣裾。
二十五日雪
薛季宣（宋代）

裘褐透肤寒，𩙖剌春将半。雪作絮花飞，衮衮搀零乱。

天地合清明，虚极浮江岸。鸟穷栖树端，走狗欣挑撺。

埋路已旬浃，四野都瀰漫。郊行峭无迹，惟有神光灿。

茅檐过尺摧，炉火生无炭。冻死未能诗，达人方大观。
江上喜逢司空文明
李端（唐代）

秦人江上见，握手泪沾巾。落日见秋草，暮年逢故人。

非夫长作客，多病浅谋身。台阁旧亲友，谁曾见苦辛。
云树图寄林和斋
王恭（明代）

曾记沙头怅别离，秋风几度梦新安。暮云春树无穷思，都付离人两地看。
建炎己酉十二月五日避乱鸽湖山十绝句 其九
王庭圭（宋代）

岩下逢人说乱离，十年眼底厌旌旗。边尘复暗江南路，堪羡山僧总不知。
过天津访万中丞伯修四首 其四
胡应麟（明代）

玉帐梅花照叵罗，南楼吹笛夜如何。中丞节钺行三辅，大将楼船出九河。

赤日桑乾穷兕虎，青天蒲类息蛟鼍。燕然片碣题铭处，万丈穷崖绝顶磨。
华严院西轩见芍药两枝追想吉祥赏花慨然有感
蔡襄（宋代）

吉祥亭下万千枝，看尽将开欲落时。
却是双红有深意，故留春色缀人思。
凌翠阁 其一
韦骧（宋代）

凌翠阁，翠光寒不落。公事馀閒日日来，檐前好鸟无惊作。
远老自和前诗再寄复次韵
吴芾（宋代）

雪到梅开恰欲漫，扶藜得得绕湖山。
折将冷蕊疏枝去，浸在明窗净几间。
一见已堪资琢句，细看还足助怡颜。
只愁冰艳相侵逼，映得衰翁鬓愈斑。
沁园春
葛长庚（宋代）

嫩雨如尘，娇云似织，未肯便晴。见海棠花下，飞来双燕，垂杨深处，啼断孤莺。绿砌苔香，红桥水暖，笑捻吟髭行复行。幽寻懒、就半窗残睡，一枕初醒。

消凝。次第清明。渺南北东西草又青。念镜中勋业，韶光冉冉，尊前今古，银发星星。青鸟无凭，丹霄有约，独倚东风无限情。谁知有，这春山万点，杜宇千声。
午睡听 其三
周紫芝（宋代）

江南草长乱啼莺，睡足南州得细听。最爱欲歌还欲住，伴人如梦亦如醒。
别从事
毕仲游（宋代）

从事归来半白头，吾今便欲别南州。穿花载酒知难得，散发行歌且自由。

官小恰为黄绶吏，兴浓思共赤松游。莫嫌颍上生涯少，会向焦陂买钓舟。
游韶石
余靖（宋代）

世务常喧嚣，物外有真赏。
结友探胜概，放情谐素想。
韶山南国镇，灵踪传自曩。
双阙倚天秀，一径寻云上。
长江远萦带，众峦疑负襁。
千里眇平视，万形罗怪象。
日影避昆仑，鳌头冠方丈。
青螺佛髻高，群玉仙都敞。
霞城晴煜爚，桃溪春浩荡。
仰攀霄汉近，俯瞰神魂怳。
涧深溜如织，岩虚动成响。
造化与真质，妙画胡能倣。
贱子生海隅，逢辰辱朝奖。
靡成彝鼎勋，甘从丘壑往。
惊禽恋故林，困骥畏羁鞅。
兹游得幽深，同怀乐清旷。
世言帝有虞，朔南声教广。
丹冥卜巡幸，翠华临苍莽。
箫韶曾此奏，钟石无遗像。
但觉薰风存，翛然天籁爽。
姬公著治典，历代所遵仗。
九野奠山川，万灵通肸蠁。
医闾与吴岳，半列戎夷壤。
四时迎气祠，犹烦礼官掌。
况乃祝融区，群物资含养。
来仪威凤居，乐育菁莪长。
肤寸起成霖，崇高一方仰。
跻之佐衡霍，无慙公侯享。
玉笛引
方式济（唐代）

遗钗断发填宫井，擪笛魂归春苑影。墙外无人三两声，碧墀铺月梨花冷。

记得西园侍宴时，君王爱度《凉州词》。长调穿风无气力，铜盘露赐传催急。

白杨瑟瑟迷金碗，纤尘光掩昭华琯。歌台小妓惯偷吹，误渍残脂口香满。

蜀山破梦漏丁丁，不敢床前自报名。回廊弓印惊鹦鹉，夜夜亲来续箫谱。
行役有叹 其一
杨万里（宋代）

去年丐西归，谓可休馀生。今年复东下，驾言入神京。

卧治方小安，趋召岂不荣。何如还家乐，醉吟听溪声。
朱赵二使者示问
沈辽（宋代）

古木巃嵷山径斜，不知使者出山窊。羁禽野兽遥相避，亦有人寻颜阖家。
和蹇受之 其二 笛
徐积（宋代）

清而劲者笛为奇，哀绝孤高更不卑。日暮谁人凭楼处，月明离妇捣衣时。

何烦作赋摅师愤，最好倾心破主疑。一弄便能歌怨曲，唐衢义哭合相随。
颍大夫庙?颍考叔也，庙在汝州颍桥?
苏轼（宋代）

人情难强回，天性可微感。
世人争曲直，苦语费摇撼。
大夫言何柔，暴主意自惨。
荒祠旁孤冢，古隧有残坎。
千年惟茅焦，世亦贵其胆。
不解此微言，脱衣徒勇敢。
偈颂二十一首
释坚璧（宋代）

园林宿雨不胜清，岩谷舂撞万杵鸣。
个里豁开千圣眼，不闲弓矢贺升平。
东华山
曾原（宋代）

行尽青山路，楼居傍石安。
环云疑世隔，弯沼倒涵山。
瀑近晴如雨，岩深暑亦寒。
道人弄刀镊，怪我鬓毛斑。
隐逸
黄中厚（宋代）

宛宛溪流叠九湾，山间林下鸟关关。
钓矶茶灶山中乐，大隐屏边日月闲。
次奉少游梅韵
杨万里（宋代）

南枝外槁中不槁，未叶先花笑人倒。
已从寒里诗愁著，可复溪边被花恼。
非渠挽出百卉前，尔许清寒谁敢早。
有花无雪花只俗，有雪无梅雪何好。
冷药不风元自香，瘦何写月真如扫。
但令一岳莳横斜，便挂竹皮为渠老。
秦七苏二永玊词，绝唱寒盟几秋草。
梅边尚有句可搜，更捻襄髯仰清昊。
河传
杨继端（清代）

梦短。天远。昼长人倦。苇箔蚕劳。桐花凤懒，忺困忒煞无聊。

乱红飘。

茶香焙得山前后。花瓷斗。茗炊清于酒。轻雷过雨。

池畔细数荷钱。入梅天。
夜书山驿
沈与求（宋代）

天寒夜向阑，月出山更静。风露摇青空，万象光耿耿。

啼螀泣幽草，宾鸿度前岭。归来坐孤窗，松竹舞清影。
再戏和转庵
许及之（宋代）

孰裹经旬饭，谁同夜雨床。何妨散花女，聊伴食鱼庄。

拟唤桃根渡，还思范蠡航。江湖真落手，身世可兼忘。
遐瞩楼 其一
弘历（清代）

宇空千里近，楼迥一窗虚。坐久尘氛远，旷怀寄太初。
和宋永兄爱日楼见寄八首
黄公度（宋代）

医手无三折，愁肠漫九回。
宦情聊复尔，世事转艰哉。
狂态未能免，新诗特地来。
从今罢歌舞，焦尾听无媒。
漫述二首 其二
苏籀（宋代）

跏趺围褐越鸡晨，洒落生缘治水薪。一艺湛酣任疏放，百家杂揉识疵醇。

舂炊断断西畴穑，书记翩翩东郭㕙。飘兀篮舆绝畦畛，莽苍更访隐湛沦。
谢程帅袁制使
陈造（宋代）

九死得此生，万事遂成懒。
惟余坐进地，劣亦受推挽。
交游金玉人，毕力补疎短。
诗书衔砭剂，陆续到老眼。
送了守衡州
李曾伯（宋代）

雁峰自昔号名州，尔既难辞我莫留。
临政毋忘宣上德，持身谨勿遗亲羞。
当令民诵循良守，罔俾人讥恩泽侯。
国事正殷宜黾勉，明年吾自问归舟。
江南好 其十五 罗汉堂
许英（清代）

谁结屋，庭宇拟莲龛。十八阿罗空际现，三千妙谛静中参。

盥手诵华严。
访西湖
刘黻（宋代）

东风吹客到西湖，汀草沙禽半识吾。
惟欠数间茅屋在，种梅花处伴林逋。
寄新历日与梦龄昌龄弟
王十朋（宋代）

老去惊看历日新，宦情尤忆故园春。吾乡亲旧如相问，为道明年已五旬。
杂兴 其一
梅尧臣（宋代）

苦楝树，青鹁鸪。啄盐土，鸣呜呜。老鸦衔老子，争噪落岭隅。

不觉老满山，渔利入江湖。盐由鹁鸪起，老由老鸦趋。

诱以触禁网，二鸟谁与诛。
东坡先生挽词 其十二
释道潜（宋代）

文登五日召公归，海市奇观与愿违。已蛰鱼龙能再起，人间异事古来稀。
鹧鸪天·绰约肌肤巧样妆
赵长卿（宋代）

绰约肌肤巧样妆。风流元自有清香。未应传粉疑平叔，却笑荷清似六郎。
浮蚁瓮，入诗囊。学人消瘦怯风霜。午窗一枕庄周梦，甘作清心粉蝶忙。
赠王福娘（一作赠美人）
崔澹（唐代）

怪得清风送异香，娉婷仙子曳霓裳。

惟应错认偷桃客，曼倩曾为汉侍郎。
九日登凤凰台
周紫芝（宋代）

落木惊高秋，旅食念行役。含羞古祠花，青蕊未堪摘。

云山不着脚，佳节似可惜。一啸百尺台，往趁凌风翮。

群山如玉玞，千古围故国。孤城打寒潮，往事谁记忆。

玉树那得花，金莲去无迹。兴亡更六朝，溅血几飞镝。

重瞳飞上天，毰毸避矰弋。何年览德辉，古榜犹可识。

父老无由询，残碑少遗刻。空馀吊古涕，自对斜阳滴。
贺圣朝（两辰岁生日作）
赵鼎（宋代）

花光烛影春容媚。香生和气。纷纷儿女拜翁前，劝犀尊金醴。家纷名，出《真诰》。

凌烟图画，王侯富贵，非翁雅意，愿翁早早乞身归，对青山沈醉。
览古
顾玫（清代）

火生而有光，用光在得薪。人生而有才，用才在识真。

至哉孙登言，典午第一人。
发丈亭
陆游（宋代）

姚江乘潮潮始生，长亭却趁落潮行。
参差邻舫一时发，卧听满江柔橹声。
满江红·题叶鹤巢写相，时归自青岛。与于复辟之役，几为流弹所毙
魏元戴（清代）

鹤骨松心，丹青手、君应属我。二十载、胸中藏稿，写来泪堕。

坎𡒄官随时作寂，间关事与心相左。幸归来、不索画图看，枪林过。

空激切，家山破。休点缀，林泉卧。算画中放下，肩头担荷。

留取豹皮名不朽，总缘马革尸拚裹。愿余生、击壤续衢歌，君当和。
洪阳洞
宋之瑞（宋代）

天台自是神仙窟，常恨平生游未足。朅来访古得洪阳，不惮攀跻冒炎酷。

当年事往虽渺茫，至今峭壁摩空苍。豁从洞口见穿穴，始信灵迹由天藏。

细泉滴乳散璎珞，乱石排衙互拿攫。上施床几看烧丹，旁布塍畦閒种药。

虚舟聊具仍驭风，灵源暗与江流通。欲携束缊恣幽讨，却疑深处藏蛟龙。

惜哉此境真奇绝，地偏往往成湮没。仅存野庙傍山阿，傥非好事谁留辙。

吾衰重到定无期，肯辞茧足陵丹梯。共言荆榛无路入，徒羡翠羽穿林飞。

安知咫尺蓬莱隔，邂逅仙人还不识。谩书所历记吾曹，归向天台诧泉石。
将发五羊得报恒儿生
卢龙云（明代）

西来匹马自黔阳，又觅扁舟系五羊。忽睹远天传雁翼，喜闻大国应兰香。

二年消息逢秋好，异日倡随嗣业长。薄宦不须愁未达，堪留雨露到庭芳。
易河
许及之（宋代）

车辚辚逐马萧萧，易水无声泻泬寥。只听琴声已萧瑟，更行霜月更闻箫。
秋江晚行
陈长生（清代）

落日下江浔，暝色在高树。渔镫生远岸，历乱不知处。

微闻柔橹声，又绕芦洲去。
溪上
释道潜（宋代）

红蓼丛边双鹭飞，波痕翻动碧琉璃。须臾相趁却回首，斜立垂杨烟外枝。
题汪水云诗卷
叶福孙（宋代）

今雨水云来访我，西窗剪烛话辽东。
百千万丌掷天外，一十四年如梦中。
琴到拙时方得趣，酒於愁处恰收功。
明朝又挂孤帆去，江海茫茫正北风。
微招（梅）
李亿（宋代）

翠壶浸雪明遥夜，初疑玉虬飞动。莫弄紫箫吹，坠寒琼惊梦。把红炉对拥。怕清魄、不禁霜重。爱护殷勤，待长留作，道人香供。

尘暗古南州，风流远、谁寻故松么凤。谩举目销凝，对愁云曚暡。向霞扉月洞。且嚼蕊、细开春瓮。这奇绝，好唤苍髯，与竹君来共。
后岩举吟社中秋后二日流馨亭落成
秦瀚（明代）

泉上堂成户牖虚，新凉冲雨过轩车。为怜石罅流瀺灂，又喜林间杂佩琚。

鼓瑟音稀何穆穆，到池声静只如如。何人更解无弦趣，流水高山听有余。
和韩致光侍郎无题三首十四韵
吴融（唐代）

珠佩元消暑，犀簪自辟尘。掩灯容燕宿，开镜待鸡晨。

去懒都忘旧，来多未厌新。每逢忧是梦，长忆故延真。

杏小双圆压，山浓两点嚬。瘦难胜宝带，轻欲驭飙轮。

篦凤金雕翼，钗鱼玉镂鳞。月明无睡夜，花落断肠春。

解舞何须楚，能筝可在秦。怯探同海底，稀遇极天津。

绿柰攀宫艳，青梅弄岭珍。管纤银字咽，梭密锦书匀。

厌胜还随俗，无疑不避人。可怜三五夕，妩媚善为邻。

舞转轻轻雪，歌霏漠漠尘。漫游多卜夜，慵起不知晨。

玉箸和妆裛，金莲逐步新。凤笙追北里，鹤驭访南真。

有恨都无语，非愁亦有嚬。戏应过蚌浦，飞合入蟾轮。

杯样成言鸟，梳文解卧鳞。逢迎大堤晚，离别洞庭春。

似玉曾夸赵，如云不让秦。锦收花上露，珠引月中津。

木为连枝贵，禽因比翼珍。万峰酥点薄，五色绣妆匀。

獭髓求鱼客，鲛绡托海人。寸肠谁与达，洞府四无邻。

绮阁临初日，铜台拂暗尘。鷾鸸偏报晓，乌鶂惯惊晨。

鱼网裁书数，鹍弦上曲新。病多疑厄重，语切见心真。

子母钱征笑，西南月借嚬。捣衣嫌独杵，分袂怨双轮。

贝叶教丹觜，金刀寄赤鳞。卷帘吟塞雪，飞楫渡江春。

解织宜名蕙，能歌合姓秦。眼穿回雁岭，魂断饮牛津。

药自偷来绝，香从窃去珍。茗煎云沫聚，药种玉苗匀。

草密应迷客，花繁好避人。长干足风雨，遥夜与谁邻。
点绛唇·丁未冬过吴松作
姜夔（宋代）

燕雁无心，太湖西畔随云去。数峰清苦。商略黄昏雨。
第四桥边，拟共天随住。今何许。凭阑怀古。残柳参差舞。
到仪真沙河阻风三首
吴芾（宋代）

求退那知却冒迁，天心人意古难全。
今朝行役还堪笑，下水船为上水船。
送黄司录
黄彦平（宋代）

异县伤流落，同官及老成。
诗书尚家法，谱系更宗盟。
岁暮一樽酒，阳春千里行。
双旌定何处，抚字振新声。
子公贫病口占乞笑
袁宏道（明代）

病阅冬秋尽，方穷内外科。梦来牵母泣，愁觉此身多。

愧涸鱼求水，翎单雀窘罗。伤心谈往事，悔作恋灯蛾。
吴姬曲 其四
王冕（元代）

吴姬舞，翠袖凌云步轻举。
笑回不觅锦缠头，四坐金钱落如雨。
云烟转首无定期，紫燕黄鹂对人语。
对人语，明年春风谁是主？
卖花声
汪淑娟（清代）

古月出弯弯。绣涩苔瘢。定情消受美人难。如此相贻原抵得，约指连环。

检盝替伊安。更剪罗纨。中央四角蝠云蟠。仿作盘中诗样子，画与伊看。
长葛道中遇周原仲
吕本中（宋代）

羸马冲寒骄不驶，积雪残冰杂泥滓。长葛县中日落时，举头忽见周夫子。

下马相看两惊怪，各喜南归此身在。僧房夜语久不眠，更摩枵腹偿诗债。

子行四方尚谋食，我亦年来倦行役。枥下骅骝世得知，海底珊瑚人未识。

长安公卿富贵客，谁能日在子思侧。洛阳年少未宜轻，看子重陈治安策。
走马灯
谢宗可（元代）

飙轮拥骑驾炎精，飞绕人间不夜城。风鬣追星低弄影，霜蹄逐夜去无声。

秦军夜溃咸阳火，吴炬宵驰赤壁兵。更忆彫鞍年少梦，章台踏碎月华明。
入华子冈
李灏（清代）

崇冈逼天阙，迤逦入寒山。凉飙四面来，飘薄喷红泉。

吾行仗轻策，裹粮拟昔贤。伐木追险道，耸身陟高阡。

幽人何时来，彷佛生紫烟。侧闻华子期，长啸惊飞仙。

玉棺琢千载，金箓太上传。远眺天柱峰，孤光隐目前。

麻源望三谷，清泠何潺湲。响折谢公屐，高下声跫然。
望雨
郭印（宋代）

秋杪阳光炽苦焚，了无阴翳彻朝曛。
天公有意怜行役，乞与空中一片云。
和韦苏州秋斋独宿
赵秉文（金朝）

冷晕侵残烛，雨声在深竹。
惊鸟时一鸣，寒枝不成宿。
呈尤侍郎陆礼部
张镃（宋代）

今春少晴天，雨声常绵延。
晓来羲车展云出，射我屋瓦生苍烟。
忆昔既冠时，壮志平幽燕。
先王手扶太极起，余事未竟骑星躔。
誓将胆与肠，剖析帝座前。
出师无定董郭荐，此老妙处心默传。
甲庚子亥系宿业。古来局杀英与贤。
苍华萧萧药裹侧，不见转盼霜满颠。
因念梦境中，此亦非小缘。
枉教心无片饷息，形气自贱欲火然。
一根返源六根了，如何不遣情勾牵。
今朝好春风，歌鸟如管弦。
花香舒锦机，次第铺我园。
柳柔曳金绳，高下拂我船。
伸臂揽六龙，莫过桑榆边。
披猖车尾霞，丹碧如旂旜。
幻作万石酒，烂醉三千年。
世间生列俱扫空，况复戏弄冕与轩。
江西扬子云，道院方昼眠。
来收拆半月，欲报懒欲忺。
许我诗五十，方得见六篇。
清腴似陶谢，尤觉词精便。
尤陆二丈人，和答尚未全。
贱子焉敢继，口诵心膂镌。
此月小筑成，南湖向西偏。
规模从简俭，门墙抵人肩。
池亭巧相通，万竹夹涧泉。
风月岂易量，肯换閒忧煎。
怀公不能休，语尽终难宣。
郑氏时斋
薛嵎（宋代）

力学竞分阴，俄惊岁月深。
岂为科举地，自遂读书心。
名教有余乐，尘埃不可寻。
肯同碌碌者，白首尚籯金。
醉吟
酒肆布衣（唐代）

阳春时节天气和，万物芳盛人如何。素秋时节天地肃，

荣秀丛林立衰促。有同人世当少年，壮心仪貌皆俨然。

一旦形羸又发白，旧游空使泪连连。
读契嵩非韩三十首
林希逸（宋代）

此缁何事与韩仇，可怪真如撼树蜉。唤作辨才知汝误，看成寐语使人羞。

赐云日月无容毁，甫叹江河不废流。者也之乎三十首，千年贻笑几时休。
席提举生辰
陈渊（宋代）

朔风迎腊换尧蓂，一叶阶前尚吐英。天上麒麟来昨梦，河东鸑吐自时名。

锦衣故国今谁有，棣萼中朝日更荣。终上青冥环坐座，弧南长并一星明。
白云亭
释正韶（宋代）

白云亭上白云闲，云满危栏雪满山。
雪似白云云似雪，不知何处是人间。
室中三关
释原妙（宋代）

大地是个火坑，得何三昧，
不被烧却。
浪淘沙（赠妓）
仲并（宋代）

趁拍舞初筵。柳袅春烟。街头桃李莫争妍。家本凤楼高处住，锦瑟华年。

不用抹繁弦。歌韵天然。天教独立百花前。但愿人如天上月，三五团圆。
卜算子 其八 漫兴
辛弃疾（宋代）

千古李将军，夺得胡儿马。李蔡为人在下中，却是封侯者。

芸草去陈根，笕竹添新瓦。万一朝家举力田，舍我其谁也。
梅 其三
黄文仪（清代）

幽姿何必傍瑶台，笑傲冰霜寂历开。流水空山尘不到，孤芳解占百花魁。
示侄佐
杜甫（唐代）

多病秋风落，君来慰眼前。自闻茅屋趣，只想竹林眠。

满谷山云起，侵篱涧水悬。嗣宗诸子侄，早觉仲容贤。
旅怀上石似之郎中
虞俦（宋代）

暮鹊投林意自深，向来一诺抵千金。
面看逆旆有归色，足望穷途无好音。
岁晚更怜霜点鬓，夜寒除是月知心。
政应老死何须惜，或有遗书备访寻。
王半塘世丈枉和爰叠前韵五首 其二
徐绍基（清代）

衙斋灯火一编陈，骨力原宜耐苦辛。归听山村牛背篴，免教白首尚依人。
琴曲歌辞。蔡氏五弄。幽居弄
顾况（唐代）

苔衣生，花露滴，月入西林荡东壁。扣商占角两三声，

洞户谿窗一冥寂。独去沧洲无四邻，身婴世网此何身。

关情命曲寄惆怅，久别江南山里人。
金刚随机无尽颂·一合相理分第三十
释印肃（宋代）

刹刹波摇影，那个明心镜。
大海一浮沤，沤破方消醒。
喻工部追和王詹事游东坡十一绝亦次韵 其四
许及之（宋代）

明月清风转柁楼，武昌樊口直黄州。天公不借苏仙便，两赋那成赤壁游。
暮春之月谒庐守陈元舆待制作
郭祥正（宋代）

百年悯秋霜，念念流运歇。一昨辞周行，于今鬓垂雪。

幽独谁为扶，寸心徒自折。翻然驾柴车，宾闳重款谒。

与公论襟期，及此阳春月。英英栏中花，滋露正妍发。

浊浊瓮中醪，浮醅想芬冽。朝廷用直道，郡邑罕所阙。

嬿婉我之友，皎若环与玦。良辰不同乐，衰暮空惜别。
禅人并化主写真求赞
释正觉（宋代）

木老春何晚，山寒秋最先。
渊默有佳处，湛存天地前。
静亡所住，动解随缘。
黄芦淮上东西岸，明月渡头南北船。
梅雨
梅尧臣（宋代）

三日雨不止，蚯蚓上我堂。
湿菌生枯篱，润气醭素裳。
东池虾蟆儿，无限相跳梁。
野草侵花圃，忽与栏干长。
门前无车马，苔色何苍苍。
屋後昭亭山，又被云蔽藏。
四向不可往，静坐唯一床。
寂然忘外虑，微诵黄庭章。
妻子笑我闲，曷不自举觞。
已胜伯伦妇，一醉犹在傍。
伟观堂
李处权（宋代）

孤烟落日对衔杯，此观人间亦伟哉。
树色远从江浦合，潮声低咽海门回。
衣冠喜有承平气，宾客惭无赋咏才。
城阙郁葱人望幸，五云将拥翠华来。
暮热游荷池上五首
杨万里（宋代）

寒甃千寻汲井花，病身一浴不胜佳。
追凉不得浑闲事，烧眼生憎半幅霞。
霪雨
方岳（宋代）

朝雨暮雨不肯晴，昏昏冥冥如翳尘。
舍有连月汗流础，道傍前日泥埋轮。
东南地倾水所汇，潮汐沙拥江之漘。
埧头中沙坐可想，往往政与洪涛濒。
陵迁谷变不知代，但见万瓦差鳞鳞。
老钱试手建都邑，盖亦安土非经纶。
海鹹舄卤易岚雾，况此梅蒸天絪缊。
沮洳与吾类{上圭下黾}黾，爽垲久欲还麋麇。
因思吴赵宁爱此，适山灞上翔真人。
当时倘匪地天泰，讵知无意云雷屯。
题新繁句氏盘溪
句昌泰（宋代）

从俗鲜所得，九牛中一毛。
强牵麋鹿性，要学豹龙韬。
野服颜常好，晴窗首自蚤。
向来误应聘，尘土污吾袍。
题谢氏山居
任希夷（宋代）

风流谁自谢家安，不爱苍生只爱闲。
今日云孙仍不恶，一间茅屋尚东山。
挽郑甥主学二首
刘克庄（宋代）

北辙心犹锐，南廊策不迁。
美芹干将相，采藻淑生徒。
赋鵩方强仕，闻鸡漫壮图。
未应精爽尽，丹穴有双雏。
遗所思
曹勋（宋代）

君行既云远，我思日以长。
思君无所遗，宝带双鸳鸯。
鸳鸯不相失，锦翼游方塘。
副之玳瑁簪，同心复同房。
上有金莲花，茎叶相扶将。
下有并根藕，藕丝百尺长。
同缄尺素书，封以紫锦囊。
上言长相忆，下言莫相忘。
努力加餐饭，归来花正芳。
满江红·一柄双花
刘学箕（宋代）

一柄双花，低翠盖、呈祥现美。人正在、薰风亭上，满襟如水。二陆比方夸俊少，两乔相并修容止。雨初晴、午永斗红酣，真奇耳。

双白鹭，双赪鲤。飞与泳，俱来此。绾双鬟天上，侍香童子。双剑丰城双孕秀，双凫叶县双趋起。谩空谈、国士本无双，今双矣。
旅夜
于石（宋代）

拥炉兀兀坐成睡，梦到家山人不知。
半夜酒醒还是客，一庭黄叶雨来时。
菩萨蛮 题莲趺大伯莲舟图
杨芸（清代）

庄严慧相参金粟。一杯香海波摇绿。稳坐妙莲华。何如贯月槎。

摇花无著处。散作曼陀雨。一瓣漾明流。人疑太乙舟。
读李群玉集
乐雷发（宋代）

光顺门前系马吟，弘文馆里翠云春。
却怜白首河西尉，枉作蓬莱献赋人。
江神子（父生日）
曹勋（宋代）

南丰诗将驻灵江。下明光，惹天香。十雨五风，连岁致丰穰。初夏清和才四日，开寿席、宴华堂。

严宸已奏二南章。眷循良。比龚黄。玉笋班联，宜冠紫微郎。从此锋车宣室召，据相业、寿而康。
秋日閒居十首 其七
张侃（宋代）

人情易爱憎，品花语最严。遮护富贵花，排日挂牙签。

骄态不自持，霏微花上沾。虚名竟何益，馀事付宝奁。

花开有迟速，禀气等洪纤。到眼俱可玩，何曾形弃嫌。

幽幽牵牛开，碧色照疏栏。勿云此花陋，所取缘伤廉。
燕归梁·春愁
石延年（宋代）

芳草年年惹恨幽。想前事悠悠。伤春伤别几时休。算从古、为风流。
春山总把，深匀翠黛，千叠在眉头。不知供得几多愁。更斜日、凭危楼。
次韵纵目亭
释德洪（宋代）

高情与客凭栏处，便觉身藏语笑中。已许此生当乐死，不辞老去坐诗穷。

遥知兵卫戎衣盛，只欠花轮小袖红。绝境天藏今日献，千峰登睫岂人工。
金陵杂兴二百首
苏泂（宋代）

细叶如云绿渐敷，玉人晨起换金壶。
就中一朵紫中贵，除却扬州天下无。
次韵宾旸观陆右丞王葆真二像
方回（元代）

出城挟一儿，策杖极幽邃。
村俗谂父老，古迹按图志。
平生丘园心，贲趾远朝市。
行行墟墓间，是亦有何味，
陆家三太守，此邦荣世仕。
旧祠附学宫，缘情颇应义。
奈何埤雅公，像于王氏置。
君不平其然，似欲删厥位。
俚舛聊举隅，谄媚□触类。
一一口舌争，何事如人意。
刘高士自画琴横膝前对云起求诗
叶适（宋代）

试向遮岩拥壑时，弄弦调轸按前徽。
未须写就多情曲，饶与闲云自在飞。
送大司寇笠翁先生赴召北上十四韵
尹台（明代）

紫匦传新命，彤轺发旧京。三垣卿月丽，五夜法星明。

鼎业光儒术，彝功阐帝纮。祯符占贯索，泰纬应阶衡。

祖席郊关展，离弦渭唱并。怀贤怜汉佩，惜别咏河缨。

亭晚吴天豁，江秋蜀涨平。挂帆云出浦，倚棹月临城。

淮树行相引，徐山若处横。鲈莼乡思剧，鸿雪旅情惊。

白闼悬珂影，朱扉听履声。祥刑钦吕德，淑问想皋名。

岁晏松筠劲，霜寒葭菼鸣。何时尺笺堕，一诵慰平生。
十六夜玩月
杜甫（唐代）

旧挹金波爽，皆传玉露秋。
关山随地阔，河汉近人流。
谷口樵归唱，孤城笛起愁。
巴童浑不寝，半夜有行舟。
安乐窝中吟 其八
邵雍（宋代）

安乐窝中春暮时，闭门慵坐客来稀。萧萧微雨竹间霁，嘒嘒翠来花上飞。

好景尽将诗记录，欢情须用酒维持。自馀身外无穷事，皆可掉头称不知。
小饮坐中赠别祖择之赴陜府
欧阳修（宋代）

明日君当千里行，今朝始共一樽酒。岂惟明日难重持，试思此会何尝有。

京师九衢十二门，车马煌煌事奔走。花开谁得屡相过，盏到莫辞频举手。

驩情落寞酒量减，置我不须论老朽。奈何公等气方豪，云梦正当吞八九。

择之名声重当世，少也多奇晚方偶。西州政事蔼风谣，右掖文章焕星斗。

待君归日我何为，手把锄犁汝阴叟。
相逢行赠范阳李都护
吴屯侯（清代）

昨朝相逢在狭路，死生一言不相顾。今朝相逢都市中，挥鞭掉相去若风。

朱家剧孟世罕有，敦盘三物俱成空。夫君慷慨燕南客，珠袍锦带何翕赫。

床头莫邪中夜鸣，睥睨泰山轻一掷。相逢不语心自知，倾盖已作千秋期。

荆卿不得鲁句践，易水衣冠徒尔为。
送崔主簿赴雅安
徐积（宋代）

见说西川好山水，此行便是秋风里。洛阳年少本多才，马上一挥吟一纸。

凤凰羽翮非徒尔，上击浮云九千里。枳棘须教别鸟栖，自趁春风便飞起。
逍遥咏
宋太宗（宋代）

脱空谩语莫知真，诳惑愚蒙呼杀人。
爱者擬求名利用，被他误赚怕论申。
唯言草异生岩谷，更说天涯泛海津。
有甚相干争道理，几家烧炼几家贫。
咏史诗。杀子谷
胡曾（唐代）

举国贤良尽泪垂，扶苏屈死树边时。

至今谷口泉呜咽，犹似秦人恨李斯。
题萧照渔樵对语图
张侃（宋代）

世人大半爱渔樵，不道渔樵心志凋。漫钓溪鱼临月夕，每沽村酒怕霜朝。

檀栾男女衣蓝缕，澹泊生涯舟荡摇。偷得片时相对语，从头至尾尽无聊。
孤灯效玉川子五首 其二
宋湘（清代）

不帷不檠案无鼠，乍北乍南窗有风。忽听邻鸡声似海，始知身是住城中。
寓居公廨怀保秀才
高爽（南北朝）

寄止邻城阙，徒在失游聚。卧闻杂沓路，坐对空寂宇。

风扉乍开阖，粉蝶时翻舞。若人不在兹，烦忧何得愈。
残春无几述意
陆游（宋代）

试笔书盈纸，烹茶睡解围。
新蔬供冷面，熟练制单衣。
雏燕飞初稳，残花见渐稀。
年衰学不进，默默讼吾非。
舟中戏作俳体 其二
李彭（宋代）

目成可意亦不浅，思是罗敷旧姓秦。莫道使君自有妇，愿为解佩汉皋人。
游溧阳北湖亭望瓦屋山怀古赠同旅
李白（唐代）

朝登北湖亭，遥望瓦屋山。
天清白露下，始觉秋风还。
游子托主人，仰观眉睫间。
目色送飞鸿，邈然不可攀。
长吁相劝勉，何事来吴关？
闻有贞义女，振穷溧水湾。
清光了在眼，白日如披颜。
高坟五六墩，崒兀栖猛虎。
遗迹翳九泉，芳名动千古。
子胥昔乞食，此女倾壶浆。
运开展宿愤，入楚鞭平王。
凛冽天地间，闻名若怀霜。
壮夫或未达，十步九太行。
与君拂衣去，万里同翱翔。
走笔谢仲达饷新橘诗
赵鼎臣（宋代）

薄暮传呼使者忙，儿童颠倒著衣裳。花开铁树何曾识，枣熟东家漫得尝。

厌客欲开丞相阁，绝交先寄洞庭香。直须载酒同君饮，免使繁枝怨晓霜。
咏史上·李斯三首
陈普（宋代）

抛却韩卢把虎骑，诸生莫讶正忙时。
鱼龙不隔蓬莱路，方有东门逐兔期。
雨过寿冈先生
赵蕃（宋代）

烦浊不能胜，自知为雨候。
俄然落疏疏，颇恨殊不骤。
款门执戟落，竹树密以覆。
书帏与书帙，晚静乃移昼。
人高固莫企，境净不受垢。
飘零岁时隔，邂逅顷刻叩。
明当复告别，使我心如疚。
何以寿先生，岁晚松柏茂。
历代诗·陈
杨简（宋代）

陈武名霸先，文帝废帝传。
宣帝及后主，共三十二年。
六朝至此灭，天下归杨坚。
江城子（高平调）
张先（宋代）

镂牙歌板齿如犀。串珠齐。画桥西。杂花池院，风幕卷金泥。酒入四肢波入鬓、娇不尽，翠眉低。
酬宋廷评请序经解
王安石（宋代）

未曾相识已相怜，香火灵山亦有缘。
训释虽工君尚少，不应急务世人传。
练塘
陆游（宋代）

微风吹颊酒初醒，落日舟横杜若汀。
水秀山明何所似，玉人临镜晕螺青。
和景夔梅四首
张明中（宋代）

淡月黄昏静处芬，风来花气夺清樽。
玉妃舞罢霓裳寂，安得真香为返魂。
妙因寺次施敬所韵
真山民（宋代）

松萝一径阴，踏破白云深。
约客分茶供，逢僧倚竹吟。
鼠留香篆迹，禽和阁铃音。
话久不知晚，新萤照出林。
送卢次楩游建康因谒故浚令陆君陆尝出次楩狱
王世贞（明代）

虚左侯生未可呼，短裘仍脱酒家胡。自矜然诺青云少，不尽衣冠紫气孤。

垂老中原迷抱玉，故人沧海问衔珠。石头高并燕台起，词客何当诵两都。
满庭芳 藏头 拆起力字
王哲（金朝）

莫驱驰，公全道，来真性明光。谁知得，便是水中霜。应相从相见，人悟，物物俱忘。中有，华耀处，怎奈被云藏。详。语锐田，起屋震，地安房。教认清外，别蕴馨香。射昆山片玉，风共、谁话琅琅。辰动，阳佳节，金菊满庭芳。
雪山歌送人宰蜀邑
陈亮（宋代）

西山巀嶭连云起，东望锦城如井底。四时积雪不曾消，春来尽作巴江水。

郎官未识蜀山川，马首西行如上天。归到琴堂长对雪，益思美政答丰年。

文翁旧化今如梦，期月应知蔼弦诵。蜀人解道杜陵诗，尽说公来雪山重。
偈二首 其二
释文准（宋代）

今朝腊月十，夜来天落雪。群峰极目高低白，绿竹青松难辨别。

必是来年蚕麦熟，张公李公皆忻悦。皆忻悦，鼓腹讴歌笑不彻。

把得云箫缭乱吹，依稀有如杨柳枝。又不觉手之舞之，足之蹈之，左之右之。
韩大夫城
孔平仲（宋代）

大夫今安在，唯有废城存。流水抱沙曲，依依杨柳村。

居者五六抱，荆榛深闭门。青青麦陇直，蔼蔼桑枝繁。

牛羊任所适，僮稚更不喧。啼鸟静逾远，落花风自翻。

昔称老农贱，吾意野人尊。谋身莽无定，太息视乾坤。
新诗
张镃（宋代）

飞雪年年似故人，相逢真味一番新。
别来莫问尘寰事，鬓色几如雪色匀。
读三国志
柯振岳（清代）

青虹入殿赤符熄，分裂河山号三国。丈夫济世患无才，有才失身堪太息。

当日关东起义兵，只有孙曹足抗衡。坚也横死策夭折，荆州一隅困斗争。

阿瞒河洛经营早，袁吕纷如落叶扫。唾手神区旦夕间，吁嗟昭烈依人老。

龙蟠凤逸尽飞扬，不谒曹公愿莫偿。号令情知非出帝，虚名谬喜附勤王。

就中最是荀文若，帷幄运筹王佐略。为汉不忠魏亦疑，白首子房竟焉托。

天下英雄惟使君，地无尺土孰为群。武侯眼自高四海，卓识吾还爱赵云。

将军帝室之裔骨，国贼曹操权可寡。大义昭然日月光，俯视余子真鸟兽。

纵使偏安阻益州，汉家正统系炎刘。顺逆不论论成败，今古人才貉一丘。
编就荆公律
汪炎昶（宋代）

半山松菊黯风烟，独有新词世共傅。
暗叶宫商那有韵，绝无脂粉却成妍。
赵朝玉佩行行整，入手骊珠颗颗圆。
老子平生端崛强，可能著句独浑然。
诗赠晚学李君
邢仙老（宋代）

眼前龙虎实纷纭，说破丹砂世莫闻。
故脱衣冠寻旧隐，便将猿鹤入深云。
间编野录前朝事，静校仙经古篆文。
满腹分明惟是识，尘寰谁认紫阳君。
十月二十八日风雨大作
陆游（宋代）

风怒欲拔木，雨暴欲掀屋。
风声翻海涛，雨点堕车轴。
拄门那敢开，吹火不得烛。
岂惟涨沟溪，势已卷平陆。
辛勤蓺宿麦，所望明年熟；
一饱正自艰，五穷故相逐。
南邻更可念，布被冬未赎；
明朝甑复空，母子相持哭。
次韵中甫兄九日同集张园
韩元吉（宋代）

湖山秋尽作幽期，未觉浮舟菡萏衰。怯酒自怜多病后，强歌还萏少年时。

平芜半绿烟犹接，好菊微黄雨更宜。单父层台在何许，一樽怀古少陵诗。
履道见和复答之十首 其十
释德洪（宋代）

思涩不自胜，援笔真欲迷。那堪屋漏雨，供此不尽溪。
句 其二十九
丁谓（宋代）

绿杨垂手舞，黄鸟缓声歌。
临灭偈
慧能（唐代）

兀兀不修善，腾腾不造恶。寂寂断见闻，荡荡心无著。
南明山宝相寺十五题 其十五 白鹇坞
释显忠（宋代）

朝看白鹇从坞出，暮看白鹇从坞归。森森绿树两峰下，片片白云初日飞。

因知野性恋山谷，咫尺之间还见稀。
长歌行送方翁恬游武夷
胡应麟（明代）

方生尧治太古孙，丘壑流风今尚存。敝衣掣衿动见肘，负气不肯干豪门。

自言知交遍海宇，输肝伏胆惟三人。新都汪伯玉，兴国吴明卿，里中胡元瑞，三子者，令我寤寐劳心魂。

丈夫壮志在不朽，要今竹帛垂乾坤。升堂入室即先达，眼底穷通安足论。

忆汝前年走兴国，云梦潇湘眼双碧。吴郎跳梁空一世，赠汝篇章朗奎壁。

忆汝去年入新都，司马文名天下无。如椽立草处士传，坐令气色高菰蒲。

两公声誉冠天下，汝得璠玙重增价。先生龌龊类楚囚，汝何所见何所求。

方生大笑笑余懒，惟我与公交不浅。柴门相去十里强，溪上时时达鸡犬。

自君总角才已闻，我向何人不道君。大苏小陆长在口，王后卢前讵足云。

曹刘李杜亦男子，见君敢谓秦无人。君或未知我，我实深知君。

君也歌诗遍林樾，恍揭大吕悬云门。珠玑万斛落謦欬，世人畴不攀青云。

胡为靳我无一字，如挟九鼎持千钧。即今便欲武夷去，寸心耿耿当谁陈。

秋风布袍寒彻骨，愿得片语回阳春。我闻生言亦大笑，过诚在我不在君。

不见杜陵赠端复，文章有道交有神。家鸡野鹜种种好，大鹏斥鴳何疏亲。

醉中狂笔歌赠汝，朱弦白日飞梁尘。忆生年少气横发，世世纶竿受家业。

学书学剑三十年，学得新诗动吴越。青鞋半踏天竺雨，白纻全骄武林月。

我谓汝诗胜汝祖，汝得余言欲起舞。先生片诺岂偶然，立榜余名在今古。

高堂飒沓来寒风，绕夜芙蓉电光吐。干将莫邪自有灵，谁其拂拭华阴土。

呜呼穷鬼实伺人，五亩经营生计阻。连年旱魃满山谷，赤日横天跨平陆。

十家九家鬻婴孺，生也宁免妻儿哭。昼扪甑釜多游尘，晓摸瓶罂绝馀粟。

床头魍魉时揶揄，屋上鸺鹠多刺促。任使喉端喙三尺，不博车前薪一束。

以兹欲作闽中游，幔亭峨峨天尽头。云璈玉佩纷上界，铁船丹灶悬中流。

一遇灵仙蜕凡骨，脱弃妻子如蜉蝣。先生较汝穷更甚，蹉跎四十谈封侯。

老亲稚子倏抛掷，一身宇宙如悬疣。浮名鸡肋果何用，百年强半居穷愁。

作歌赠汝慰汝意，仰天长啸风飕飗。三山九曲会寻汝，竹枝桂棹行夷犹。

武夷君兮倘相值，挟汝烂醉金银楼。
偈颂十首 其八
释清了（宋代）

密密梭头事，机丝不挂时。木鸡啼晓户，石女夜生儿。

已发寒灰焰，难埋古冢碑。荒郊春草绿，风暖共依依。
东风齐著力 红石榴
左锡嘉（清代）

细叶新攒，繁花初放，看碧成朱。蒂凝蜜蜡，皱瓣蹙珊瑚。

照眼疑然野火，明霞灿、晓旭晴初。池塘外，胭脂点染，妒煞芙蕖。

西极降丹珠。风露夜、阿谁缀遍瑛琚。美人对立，艳绝想裙裾。

省识黄昏月下，芳心郁、料也难舒。凝思处、临风舞态，慵倩人护。
春帖子词·夫人阁十首
宋祁（宋代）

雪罢云初暖，天和日便迟。
玉楼新燕子，禖下记来时。
病中登虎丘寺楼
秦仲锡（明代）

病里独登楼，楼前古寺秋。霜寒红叶径，雨过白蘋洲。

药裹随身好，诗怀到处幽。明朝欲归去，又上木兰舟。
送马伯庸御史奉使河西八首 其七
袁桷（元代）

遗情在相思，举酒不得起。永念编简功，笃志刊绮靡。

倾盖已云编，知我实知己。送君河之湄，冻柳光薿薿。

修途马飞翻，少立尽瞻俟。植德绥令名，眠食慎道里。
金陵歌
罗奕佐（明代）

先皇长策鞭九区，江山蜿蜒开神都。江连二水成天险，地值三山控帝图。

帝城宫阙天中起，拥骑鸣珂半朱紫。繁华虚想六朝馀，栉沐应须念丰芑。
再次前韵
林季仲（宋代）

野性由来爱水云，强将麋鹿著冠巾。
救时或用鲁连子，谈古空如司马筠。
胡雁惊心双泪落，吴霜点鬓二毛新。
腐儒无用终羞死，只合归耕垄上春。
代挽赵工侍汤氏人三首
刘宰（宋代）

白莲塘下成新滟，绿柳堤边散密阴。
精舍拂云松柏缭，死生何地不娱心。
寄山村仇公
徐瑞（宋代）

山村老子知何似，想见庞眉鹤骨清。
千里相望劳远梦，六年不见耿深情。
云归山翠沾衣湿，雨过湖光照眼明。
最是湖山图画长，输公吟啸了平生。
次宋省斋怀竹州
杨公远（宋代）

苍洲无恙在，依旧匝溪湾。
阑护竹三迳，屋环梅数间。
幽池生划梦，危石绣苔斑。
遥想衔杯处，何曾醉玉山。
乐清轩诗为沙士清题 其三
倪谦（明代）

日出城东未启扃，捲帘山色送遥青。萍池水煖鱼留子，苔径风暄鹤堕翎。

角里高歌垂钓槛，子云晏坐草玄亭。只愁秋晚秦淮上，太史应占有客星。
峡路山行即事十首
袁说友（宋代）

倚风修竹叶滋繁，穿石湍流浪吐吞。
薄暮柴门人影寂，晓风烟树鸟鸣喧。
湖边夏日即事
王镃（宋代）

榴花掩映在楼台，面面轩窗照水开。
一路翠萍分未合，采莲船去钓船来。
次张鹏飞解官旧韵
方回（元代）

聚敛臣应愧直臣，暂閒身似胜官身。
险夷异路良难测，进退忘官直任真。
万国山河封域广，九天日月照临新。
乌台凤沼登耆旧，屈指如公几正人。
又次韵四首 其三
刘挚（宋代）

背倚丛冈面佛宫，登临酸足喜途穷。白红花意生洲曲，紫翠山姿落酒中。

寒鹭见鱼行历刺，珍禽惊客语玲珑。亭前雨足农知岁，免卜灵龟灼腐筒。
应天长（平湖秋月）
张矩（宋代）

候蛩探暝，书雁寄寒，西风暗剪绡纤。报道凤城催钥，笙歌散无迹。冰轮驾，天纬逼。渐款引、素娥游历。夜妆靓，独展菱花，淡绚秋色。

人在涌金楼，漏迥绳低，光重袖香滴。笑谏又惊凄鹊，南飞傍林阒。孤山影，波共碧。向此际、隐逋如识。梦仙游，倚遍霓裳，何处闻笛。
和胡公疏送屿师移居宝光寺
梅尧臣（宋代）

宋日天王寺，梁时太子园。
地犹随世变，物岂与人存。
欲问移居意，还应避俗喧。
相期唯有月，夜夜在高原。
陈公哲梅花百咏
戴表元（宋代）

雪后西湖空碧波，酒徒消散也无多。
白头醒眼春风裹，奈此梅花百咏何。
陈石渠明府枉书先讯诗以谢之
张萱（明代）

使君高谊如山丘，缄书远讯何绸缪。自怜怀刺向谁是，我欲索赋从君游。

半生久已负七尺，一日便可成千秋。为击唾壶歌伏枥，起舞幸有双吴钩。
题紫云山探碑图三首 其三
缪荃孙（清代）

荷馈嗾獒双断石，近年方始出泥沙。零圭断璧应珍护，莫任扶桑海客誇。
夏日书怀
林端（清代）

颇许身无事，乾坤觉气清。安眠诗入梦，谢客懒知名。

歌泣都成赘，寒暄各有情。要津怀旧侣，冒暑正长征。
自宽
陆游（宋代）

兀兀空斋静掩扉，篝炉香细著秋衣。
檐头残雨晴犹滴，栏角羁云晚未归。
支枕口和心共语，挑灯形与影相依。
卷书未觉唐虞远，知我何妨举世稀。
春雪
郑刚中（宋代）

天散琪花压晚春，岂将灾沴祸吾民。
为嗔宝货归夷虏，故种人间万顷银。
偈倾一百三十三首
释法薰（宋代）

有祖以来，无人奈何。
德山临济，特地干戈。
水到沧溟不是波。
初冬与黄裕堂小酌 其一
张士元（清代）

落叶满柴门，开门见佳客。熟知仲蔚贫，屡顾蓬蒿宅。

命妇治盘蔬，留客浮大白。话旧成清欢，素怀多蕴积。

今年旱难耕，村酒薄于昔。酒薄不成醉，取足破孤寂。
奉和圣制立春日侍宴内殿出翦彩花应制
上官婉儿（唐代）

密叶因裁吐，新花逐翦舒。
攀条虽不谬，摘蕊讵知虚。
春至由来发，秋还未肯疏。
借问桃将李，相乱欲何如。
和丞相晨谒书所见
宋祁（宋代）

北阙天深报漏迟，台鸾雍鹭共逶迤。
廷风细引趋班佩，宫日遥烘簇仗旗。
侍史有香来洞案，直郎无奏伏丹墀。
殊邻競献朝正玉，定是东风入律时。
夏日同欧阳仲元罗子理邓崇志会饮林屋得紫字
刘崧（元代）

幽居带林皋，烟草共墟里。两日不相承，鸟啼春竹紫。

川平雨初集，日落风更起。怅望城市遥，青山隔流水。
大江东去·人生最贵
刘志渊（金朝）

人生最贵，禀五行真气，千灵夙赋。首足方圆天地肖，反被阴阳陶铸。秋月春花，昨朝今日，断送红颜去。前程路险，到时手足无措。算来除却一身，轻肥青紫，总是闲家具。好把中间心裂碎，静里调和龙虎。孕出灵珍，天光内发，变作明珠库。外融空界，卓然独纵霞步。
立春
韦庄（唐代）

青帝东来日驭迟，暖烟轻逐晓风吹。罽袍公子樽前觉，

锦帐佳风梦里知。雪圃乍开红菜甲，彩幡新翦绿杨丝。

殷勤为作宜春曲，题向花笺帖绣楣。
送孟昭大姊归新都同游桂湖时值中秋桂花正开
曾懿（清代）

秋风一夜来桂湖，天香馥郁飘云衢。虹桥跨水水飞动，湖光如练烟中铺。

烟中词客数来往，三尺绿波摇画舫。双桨划破碧琉璃，白鹭惊飞时三两。

半山偃蹇露华泫，峭风吹花浮水面。游鱼吸水并吸花，树影亦为鱼吞咽。

桂树转东舟转西，树梢直与城堞齐。金栗飘香气郁葱，归鸦如墨酿霜啼。

桂叶冷云苍且碧，斜阳穿树红于血。花光黄晕真珊瑚，衬以粉墙成五色。

色映亭台生辉光，鸣筤深护清晖堂。阑干倒影池清浅，枯荷数柄留古香。

记得去年嬉好春，芳草如茵蹋软尘。风光转眼千万变，人生聚散等浮萍。

新诗吟罢酒频倾，与君小别心绪萦。不知明月几时有，冰壶一洗襟怀清。
念奴娇•和漱玉词同阮亭作
彭孙遹（清代）

深闺岑寂，见朱扉曲曲、铜龙双闭。坐觉春阴寒尚峭，不断氤氲炉气。

远岫低云，浓花着雨，可是伊风味。红笺小叠，此情何处相寄。

朝暮镇是无聊，湘娥泪湿，空向花枝倚。病里腰肢慵似柳，尽日三眠三起。

芍药栏前，清和时候，约诉缠绵意。眼看春尽，那人应是归未。
游灵岩
张俞（宋代）

玉文山后灵岩寺，四百年来选佛场。
满地白云关不住，石泉流出落花香。
西陵绝句诗十四首
李邺嗣（明代）

沙涨钱塘事莫无，赪山浪到定山枯。
莫言白马扬波缓，尚有重潮文大夫。
立秋日自泻泥漯至鸡鸣坳亭子
杨明上（清代）

瓮底青天动，连山入瓮青。天光开一角，山翠压孤亭。

凉鬓惊秋到，枯蓬感涕零。行人歌互答，愁绝不堪听。
长安秋暮
胡应麟（明代）

万户西风急暮砧，钱塘秋色梦中寻。毫端漫诧相如璧，橐里谁操郭隗金。

长信宫寒云漠漠，华阳社远日沈沈。登高且逐黄花醉，遮莫霜华入鬓心。
铜柱南边石作关海门镇外碧成湾喜君心似朝宗水直过千重万叠山 其三
张以宁（明代）

四十馀年金榜客，玉堂人诧笔如飞。君王亲重儒臣选，肯受南方一物归。
磺溪三高士诗 其三 隐者林先生
陈肇兴（清代）

先生无名字，不知何许人。折苇渡沧海，信脚行阳春。

当时富民侯，延座列上宾。筑堤兴水利，指授如有神。

功成不受赏，长揖辞金银。问名嗒然笑，再问言津津。

天地我父母，埏垓我乡邻。不夷又不惠，能屈亦能伸。

五柳非吾徒，角里非吾身。孤山梅花婿，乃我有服亲。
偈颂二十三首 其十一
释云岫（宋代）

一句子，玄中玄，妙中妙。寒暑不相干，阴阳不相到，必竟如何通耗。

鹭鸶立雪非同色，明月芦花不似他。
濯足万里流
朱熹（宋代）

褰裳缘碧涧，濯足憩清幽。却拂千岩石，聊乘万里流。

氛埃随脱屣，步武欲横秋。极目沧江晚，烟波殊未休。
金濑吊贞女歌
杨邦乂（宋代）

溧山兮苍苍，濑水兮汤汤。中有贞女，饮冰茹霜。于焉击漂，维濑贞阳。

遭壮士兮苦绝粮，赈穷不惜倾壶浆。所处既以义，安能计存亡。

幡然捐佩人不测，下游九土从英皇。耿幽光兮贯白日，凛正气兮摩穹苍。

呜呼！世无李太白，此女终弗扬。遗风奕奕，山高水长。

可以敦薄俗，激忠良，千古万古谁颉颃。
林正惠公挽词
楼钥（宋代）

爱直赵清献，忠文范景仁。
累朝推旧德，今日见斯人。
正色欲劘上，敢言宁顾身。
紫枢方大用，惜不究经纶。
卧疾
吕南公（宋代）

卧疾动淹旬，搔爬满爪尘。已能忘饭食，聊复畏冠巾。

风雨惊新岁，莺花待早春。便无游览分，樽酒幸相亲。
感皇恩·云海接瀛洲
姬翼（元代）

云海接瀛洲，鹏程浩渺。换尽凡胎步方到。神仙底事，紫府丹台胎杳。纵分明指点、人难晓。药圃芝田，灵苗瑞草。满地香风遣谁扫。洞天不夜，月底行吟缥缈。待知音付与、玄中宝。
故比部李郎中挽歌四首
杨亿（宋代）

陇右华宗贵，朝端懿范存。
哀乌光列宿，驷马庆高门。
谒帝承明署，娱宾金谷园。
人生忽至此，天道亦难论。
程李二学士承命教庶吉士
王鏊（明代）

列宿曾闻数应天，词垣师授选惟贤。玉窗云雾朝生研，绛阙星惟夜动椽。

沂上舞雩多乐事，洛中心印有真传。从来程李东西近，桃李新阴在讲筵。